PAGE  
2
ועדת הפנים והגנת הסביבה
17/02/2014

נוסח לא מתוקן

מושב שני
<פרוטוקול מס' 222>
מישיבת ועדת הפנים והגנת הסביבה
יום שני, י"ז באדר א' התשע"ד (17 בפברואר 2014), שעה 09:00
<סדר היום:>
<הצעת חוק הרשויות המקומיות (מימון בחירות) (תיקון מס' 11) (מימון בחירות חדשות), התשע"ד-2014, של חברי הכנסת משה גפני, איתן כבל, זהבה גלאון, יריב לוין, עפר שלח, איילת שקד, אריאל אטיאס (פ/2036).>
נכחו:

<חברי הוועדה:> 
מירי רגב – היו"ר
דוד אזולאי

תמר זנדברג

רינה פרנקל

משה גפני
יריב לוין

חנא סוייד
<מוזמנים:> 
	יהודה זמרת
	–
	היועץ המשפטי, משרד הפנים

	יוסי ברון
	–
	מפקח על הבחירות, משרד הפנים

	רון אלמוג
	–
	לשכה משפטית, משרד הפנים

	שמואל גולן
	–
	משנה למנכ"ל ומנהל חטיבה, משרד מבקר המדינה

	חנה רותם
	–
	מנהלת בכירה על אגף, מבקר המדינה

	יצחק בקר
	–
	עוזר בכיר ליועצת המשפטית, משרד מבקר המדינה

	עמי ברקוביץ
	–
	עו"ד, ממונה חקיקה, משרד המשפטים

	דנה יפה
	–
	עו"ד, ייעוץ וחקיקה, משרד המשפטים

	יוסי עדס
	–
	רפרנט פנים, אגף תקציבים, משרד האוצר

	פיני קבלו
	–
	סמנכ"ל, מרכז השלטון המקומי

	רן מלמד
	–
	סמנכ"ל עמותת ידיד

	משה שיפמן
	–
	עוזר פרלמנטרי של חבר הכנסת משה גפני

	שמואל חן
	–
	דובר הוועדה

	עובדי עיריית ירושלים
	
	


<ייעוץ משפטי:>
גלעד קרן
<מנהלת הוועדה:>
יפה שפירא
<רישום פרלמנטרי:>
טלי רם
<הצעת חוק הרשויות המקומיות (מימון בחירות) (תיקון מס' 11) (מימון בחירות חדשות), התשע"ד-2014, של חברי הכנסת משה גפני, איתן כבל, זהבה גלאון, יריב לוין, עפר שלח, איילת שקד, אריאל אטיאס (פ/2036).>
<היו"ר מירי רגב:>
בוקר טוב לכולם. אני פותחת את ישיבת ועדת הפנים והגנת הסביבה בהצעת חוק הרשויות המקומיות (מימון בחירות) (תיקון מס' 11) (מימון בחירות חדשות), התשע"ד–2014, הכנה לקריאה שנייה ושלישית, הצעת חוק פרטית של חברי הכנסת גפני, יריב לוין.
בעצם, אתם אמורים להציג את ההסכמות שהגעתם אליהן עם הממשלה. הצעת החוק הזאת מאוד רלוונטית היום. כפי שאתם יודעים, אני לא חושבת שהממשלה הכריזה על בחירות חוזרות בעשור האחרון, אלא אם כן אני טועה.

<יוסי ברון:>
חדשות.

<היו"ר מירי רגב:>
בחירות חוזרות חדשות. ולכן, בעצם יש איזושהי לקונה בחוק, שמדברת על כך שכשיש בחירות חוזרות חדשות, ובית-המשפט קבע, אין לנו אופציה לממן את הבחירות האלה ואנחנו חושבים שכן נכון שנאפשר לאותן מפלגות שמתמודדות מחדש, נאפשר להן לקבל על-פי חוק את מה שמגיע להן.
בשתי עיריות יהיו בחירות חוזרות ב-11 במארס– האחת היא נצרת, השנייה היא בית שמש – ובעצם החוק הזה הוא לא חוק ספציפי להן, הוא חוק שיהיה חוק רוחב לכלל הבחירות בעתיד, אבל כרגע הוא מתייחס לשני המקומות האלה ולכן חשוב לנו להביא את החוק הזה כמה שיותר מהר לאישור, ועל כך אני באמת מודה גם לחבר הכנסת יריב לוין וגם לחבר הכנסת גפני, שהביאו את החוק החשוב הזה. 

אני מבקשת לדעת לאיזה הסכמות הגעתם עם הממשלה, איפה יש פערים. אני מברכת בברכה את עובדי עיריית ירושלים שנמצאים היום בכנסת. ברוך הבא, ברוך הבא לוועדת הפנים. חבר הכנסת גפני, בבקשה.
<משה גפני:>
תודה רבה. אני מודה לך על המהירות שבה החוק הזה מתנהל בוועדת הפנים, בראשותך, ובאמת יש לקונה בחוק כפי שדיברנו גם בישיבה הקודמת. 

המדינה נכנסה לעידן חדש, שלא היה קודם. אני לא זוכר מאז קום המדינה – אולי היה מקרה של ג'סר א-זרקא.
<יהודה זמרת:>
היה נהרייה, ב-2006.

<משה גפני:>
היו בחירות כלליות?

<דוד אזולאי:>
רק לרשות. 

<משה גפני:>
אז אמרתי, הפעם הראשונה שאני מכיר שיש בחירות כלליות חדשות לגמרי - - -

<יוסי ברון:>
כולל למועצה. 

<משה גפני:>
כן, אמרתי. בחירות כלליות, כשיש בחירות גם למועצת העיר בשתי ערים גדולות – גם בנצרת וגם בבית שמש. 

<גלעד קרן:>
בנצרת זה רק לראש הרשות. 

<היו"ר מירי רגב:>
בנצרת זה לראש הרשות.

<יוסי ברון:>
בבית שמש זה כולל המועצה. 

<משה גפני:>
נכון. בבית שמש זה כולל המועצה. על כל פנים, זה עידן חדש שבו ככל הנראה אנחנו נידרש לעניין הזה – נקווה שלא, אבל נידרש לעניין הזה ככל הנראה בעידן הזה. התברר באמת לכולנו – בעיקר לראשי הסיעות – שיש לקונה בחוק, אין לעניין הזה פתרון. 

ואז התקיים כאן דיון מאוד נוקב לגבי המהות של הבחירות החוזרות הללו – האם אנחנו מדברים על מערכת בחירות אחת שהתחילה בבחירות הקודמות וממשיכה עכשיו, ולכן המודד הקובע של מספר המנדטים וכל מה שנלווה לעניין הזה זה רק הבחירות החוזרות, או המשמעות של העניין, שמדובר על שתי מערכות בחירות – אחת התקיימה ונפסלה, ואחת מתקיימת מחדש – והיה ויכוח בינינו לבין משרד הפנים, בעיקר הייעוץ המשפטי. 
משרד הפנים טען שבית-המשפט פסל את הבחירות הקודמות, ולכן אי-אפשר לדון עליהן מבחינת עניין התשלום לפי מספר המנדטים אלא אך ורק לפי הבחירות החדשות. 

אנחנו טענו לא כך. אנחנו טענו שרוב מוחלט של הסיעות ושל האנשים, המפלגות שהתמודדו בבחירות הקודמות, הם לא עשו עוול, לא עשו שום דבר, הייתה להם מערכת בחירות רגילה, הם הוציאו את הכסף שמותר על-פי חוק, הם עשו את הנדרש מהם, והספקים שסיפקו להם גם את הפרסום וגם כל הדברים שנעשים במערכת בחירות, עכשיו יצטרכו לחכות זמן רב אם אנחנו ממתינים בגלל סיעה אחת, או שבסוף יתברר שבכלל לא, יצטרכו להמתין על לא עוול בכפם.
בסופו של דבר כמו תמיד, אני על כל פנים נכנעתי לעמדה המשפטית של משרד הפנים ושל משרד המשפטים וקיבלנו את העניין הזה, אני קיבלתי את העניין הזה. חבר הכנסת יריב לוין, ששותף איתי בתהליך כאן אמר לי גם כן, המהירות פה היא קריטית מכיוון שאנחנו מדברים על דברים שצריכים להשלים את החוק במהירות האפשרית, ולכן הסכמתי לעניין הזה, וכאן התעורר ויכוח.
אם אכן אנחנו מקבלים את הגישה הזאת, והגישה אומרת שהבחירות הן בעצם הבחירות שהתקיימו עכשיו, צריך למחוק בחוק את המשך המשפט, שכאשר דנים על תשלום המנדטים זה צריך להיות לפי הבחירות החדשות ולא לפי הבחירות הישנות. אי-אפשר להחזיק את המקל בשני הקצוות ולומר שהבחירות הן בחירות שמתקיימות עכשיו אבל המימון יהיה לפי המימון הקודם, והמימון הקודם הוא מימון יותר נמוך, כאשר בינתיים נתקיימו בחירות בערד, ובערד המימון נעשה על-פי התשלום החדש.
יש עוד כמה פרטים אבל הפרטים האלה הם פחות חשובים, נדבר אולי בהמשך אבל קודם כול לגבי העיקרון. אני סבור שאם אכן מדובר על בחירות חדשות כפי שאתם טוענים, ואנחנו נקבל את זה, אז המימון צריך להיות לפי הבחירות החדשות, אי-אפשר להחזיק את המקל בשני הקצוות. זה בעיקר הוויכוח שאותו צריך להשלים.

<דוד אזולאי:>
מה ההבדל במימון של בחירות חדשות למימון של בחירות ישנות? 

<היו"ר מירי רגב:>
גובה המימון, אני מבינה.

<משה גפני:>
הייתה הוראת שעה שהפחיתו את גובה המימון, וזה הסתיים בין הבחירות הישנות לבחירות החדשות. בינתיים היו בחירות בערד, וגובה המימון – מכיוון שהוראת השעה הסתיימה – הוא לפי גובה המימון הרגיל שהיה בעבר. הוא גבוה יותר.

<היו"ר מירי רגב:>
כרגע בעצם הוויכוח שלנו על נושא אחד בלבד – גובה המימון. 

<משה גפני:>
כן. יש פרטים קטנים שהם פחות חשובים.

<היו"ר מירי רגב:>
אנחנו ביקשנו 100%, המשרד - - -

<עמי ברקוביץ:>
לא. 

<יהודה זמרת:>
גובה יחידת המימון. הוא היה 44. 

<משה גפני:>
גברתי היושבת-ראש, הייתה הוראת שעה שמפחיתים את המימון. הוראת השעה הסתיימה לפני מספר שבועות.
<עמי ברקוביץ:>
ב-22 באוקטובר.

<משה גפני:>
כן. ואז, אם אנחנו הולכים לפי הבחירות הישנות, אז המימון ליחידה הוא נמוך יותר. אם אנחנו הולכים לפי בחירות חדשות, המימון גבוה יותר. בינתיים, לאחר שהסתיימה הוראת השעה, התקיימו בחירות בערד, והמימון היה לפי המימון הגבוה יותר ליחידה.
<היו"ר מירי רגב:>
לפי החדשות. 

<משה גפני:>
כן, ואי-אפשר להחזיק את המקל בשני הקצוות. 

<היו"ר מירי רגב:>
אז עכשיו הממשלה בעצם רוצה מימון ליחידה לפי הבחירות הישנות. 

<יוסי ברון:>
לא, ההפך, החדשות. 

<קריאה:>
לא, הישנות. 

<היו"ר מירי רגב:>
חברים, שיהיה פה שקט כי אנחנו הולכים להצבעה היום.

<משה גפני:>
הישנות, הישנות. 

<היו"ר מירי רגב:>
היועץ המשפטי לוועדה, בבקשה תגיד לי באופן ברור ומוסדר איפה נקודת המחלוקת בינינו לבין הממשלה.

<גלעד קרן:>
נקודת המחלוקת כרגע היא מהו גובה יחידת המימון הבסיסית. עד ה-22 באוקטובר גובה יחידת המימון היה 42 שקלים חדשים. 

<היו"ר מירי רגב:>
שלום לממלא-מקום המנכ"ל. בוא, מבקר המדינה, חסרת לי. 

<גלעד קרן:>
גובה יחידת המימון בבחירות הכלליות האחרונות שהיו במדינה היה 42 שקלים חדשים. ההצעה כרגע שעברה בקריאה ראשונה, ועמדת הממשלה גם כפי שאני מבין, זה שאחוז המימון שאנחנו ניתן בבחירות החדשות יהיה בערך 160% או 180%, מה שיוחלט. 
<משה גפני:>
180%. זה מה שהכנסת החליטה בקריאה הראשונה.

<גלעד קרן:>
180% מאותה יחידה, 42. זאת ההצעה כרגע. 

<דוד אזולאי:>
אני שואל, 180% ממה? מה-42 ליחידה?

<גלעד קרן:>
כן, כן. 180%, כשהיחידה לפיה מחשבים היא 42 שקלים חדשים. 

<עמי ברקוביץ:>
לפי היחידה המקורית.

<גלעד קרן:>
זאת ההצעה המקורית.

<היו"ר מירי רגב:>
אוקיי. ומה בעצם רוצה חבר הכנסת גפני? 

<גלעד קרן:>
היוזמים מבקשים שהמימון יהיה על-פי היחידה החדשה, שהיא כמעט כפולה במספר. 

<היו"ר מירי רגב:>
בעצם 300%. לא 180%, אלא 300%.

<גלעד קרן:>
נכון, וחשוב שהאוצר אולי ייתן את המספרים. 

<חנה רותם:>
זה 74 מול 42. 

<היו"ר מירי רגב:>
מי את?

<חנה רותם:>
ממשרד מבקר המדינה. 

<היו"ר מירי רגב:>
שלום. 

<גלעד קרן:>
חשוב לשמוע את האוצר, לשמוע את המשמעויות בשקלים.

<היו"ר מירי רגב:>
נציג האוצר כאן? בבקשה.

<יוסי עדס:>
יוסי עדס, רפרנט פנים, אגף תקציבים, משרד האוצר. לפי מה שקיבלתי ממשרד הפנים, סך המימון – אם הבחירות הראשונות בבית שמש לא היו נפסלות – סך המימון היה עומד על 2.2 מיליון שקלים. אלה הנתונים שקיבלתי ממשרד הפנים.

בהתאם לכך, אם אנחנו מחשבים 80% תוספת על זה, אנחנו מקבלים תוספת של 1.76 מיליון, שזה המשמעות הכספית. אם אנחנו עושים את זה לפי יחידת המימון, אנחנו מקבלים תוספת גבוהה משמעותית שהיא כמעט פי-שניים, סך הכול כשלושה מיליון שקלים.
<גלעד קרן:>
התוספת. 

<חנא סוייד:>
שלושה מיליון למה? 

<היו"ר מירי רגב:>
אתה יכול לדבר איתי באחוזים? כשנוח לכם אתם מדברים במספרים, כשנוח לכם אתם מדברים באחוזים. דבר איתי לפי יחידות, תגדיר לי כמה תוספת אתם נותנים.
<דוד אזולאי:>
מירי, יש פה כמה מושגים – או שזה יחידה או שזה אחוזים. 

<היו"ר מירי רגב:>
יחידה, או שזה אחוזים, או שזה מספר. אתם רוצים לבלבל אותנו.
<חנא סוייד:>
השלושה מיליון, למי הם? 

<יוסי עדס:>
זה לרשימות שהתמודדו בבחירות וזכו.

<חנא סוייד:>
באיזה בחירות? 

<יוסי עדס:>
בבחירות בבית שמש שזכו בתוצאות הסופיות. 

<חנא סוייד:>
אבל לא מדובר רק בבית שמש. פה מדובר בחוק כללי. 

<יהודה זמרת:>
הוא מדגים את זה מקרה על בית שמש. 
<יוסי עדס:>
מקרה בית שמש זה מקרה ודאי שאנחנו יודעים כרגע שבמידה שהחוק הזה עובר, אלה העלויות המיידיות והממשיות. 

<חנא סוייד:>
יש גם את נצרת.

<יוסי עדס:>
נצרת זה ראש רשות, אלה סכומים אחרים. 

<גלעד קרן:>
מה ההבדל באחוזים ובסכומים בין ההצעה כפי שהיא מונחת כרגע לבין ההצעה שמציע חבר הכנסת גפני? 

<יוסי עדס:>
ההבדל הוא כמעט פי-שניים, ההבדל הוא של 76% תוספת. 

<גלעד קרן:>
בשקלים.

<יוסי עדס:>
בשקלים זה 1.3 מיליון בערך.

<גלעד קרן:>
תוספת.

<יוסי עדס:>
תוספת. 

<היו"ר מירי רגב:>
זו עמדת הממשלה? 

<יוסי עדס:>
עמדת הממשלה היא כמו הנוסח שעבר בקריאה ראשונה, שזה צריך להיות לפי יחידת המימון הישנה.
<משה גפני:>
לא, זו הטעיה. זו הטעיה.

<היו"ר מירי רגב:>
ההצעה שעברה, היא לא דיברה על כסף, היא דיברה על 180%. 

<קריאות:>
לא. 

<עמי ברקוביץ:>
180% ממה? מסכום המימון המקורי. 

<היו"ר מירי רגב:>
מסכום יחידת המימון הישנה. זה מה שעבר.

<עמי ברקוביץ:>
לכן, זו עמדת הממשלה וצריך ללכת על היחידה המקורית. 

<משה גפני:>
יש פה הטעיה. 

<היו"ר מירי רגב:>
רגע. אתם רוצים 180% מיחידת המימון החדשה. 

<משה גפני:>
קודם כול, אני רוצה להגיד – יש פה הטעיה מכיוון שלא דובר על העניין הזה. אני דיברתי עם שר הפנים בעקבות הישיבה, מירי, כפי שאת גם ביקשת ממני.

<היו"ר מירי רגב:>
יריב. 

<יריב לוין:>
אני הולך להצביע בוועדת החוקה.

<היו"ר מירי רגב:>
רגע, אבל אתה צריך להצביע גם פה. מה עמדתך?

<יריב לוין:>
אמרתי למוישה. צריך להגיע לאיזושהי פשרה, אין דרך אחרת.

<משה גפני:>
פשרה, בסדר, נציע אותה. על כל פנים, אני דיברתי עם גדעון סער בשיחת ועידה עם שר הפנים ועם היועץ המשפטי, עם יהודה זמרת. דיברנו על העניין הזה, היה מדובר על זה שאנחנו הולכים לפי יחידת המימון החדשה – נדמה לי שגם יהודה זמרת אמר את זה, וזה גם מתחייב.
<היו"ר מירי רגב:>
יהודה זמרת, נא עדכן אותנו מה אתה הבנת משיחת הוועידה עם שר הפנים. 

<יהודה זמרת:>
אני אמרתי אז שצריך לבדוק. אני לא זכרתי את החלטת ועדת שרים, אחר כך הלכתי לבדוק את החלטת ועדת שרים, והיא דיברה על יחידת מימון ישנה.

<היו"ר מירי רגב:>
זאת אומרת, ששר הפנים – כשאתה פה מייצג את עמדתו של שר הפנים – שר הפנים תומך בעמדת ועדת שרים?

<יהודה זמרת:>
לא, אני כפוף להחלטת ועדת שרים לחקיקה.

<היו"ר מירי רגב:>
עזוב מה אתה כפוף. שאלתי אותך האם השר רוצה להתגמש או האם השר מבחינתך, יחד עם שר האוצר ויחד עם המשפטים – משפטים לא רלוונטי פה פחות או יותר - - -
<עמי ברקוביץ:>
למה? 

<היו"ר מירי רגב:>
המשפטים, בעצם אתם מחויבים ל-180% של יחידת הבחירות הישנה, ואתם לא מוכנים להגיע לפשרה עם היוזמים.

<עמי ברקוביץ:>
יש לזה גם הצדקה עניינית מאחר שהבחירות מבחינתנו לא הסתיימו אלא זו מערכת אחת. הדעת נותנת שזה ייגזר לפי הסכום המקורי, להבדיל ממה שנאמר כאן. 
<דוד אזולאי:>
זאת לא מערכת אחת, זה שתי מערכות. 

<היו"ר מירי רגב:>
אלה שתי מערכות נפרדות. 

<עמי ברקוביץ:>
לא נכון. זו מערכת אחת נמשכת. 

<היו"ר מירי רגב:>
חבר הכנסת גפני, אני את דעתי אמרתי לך בדיון הקודם. אתה הגעת להסכמות עם הממשלה, ואני לא רציתי להיכנס ביניכם. אני אמרתי לך גם אז – חושבת שצריך להתייחס לזה כשתי מערכות נפרדות. 
<דוד אזולאי:>
נכון.

<היו"ר מירי רגב:>
אתה קיבלת את המלצת הממשלה, ולכן הצבענו על המלצת הממשלה. בואו תגידו לי עכשיו מה אתם רוצים, האם להצביע על המלצת הממשלה שאתם ביקשתם אותה, או מחדש.

<משה גפני:>
אני מציע כדלהלן. אני לא מקבל את העניין הזה של ועדת שרים. ועדת שרים לא דנה על העניין הזה בכלל. אני מרגיש די הטעיה. דיברתי עם שר הפנים, אני יודע את עמדתו; יהודה זמרת, גם אתה יודע את עמדתו, אבל נניח לעניין הזה.

אני מציע כך, גם כיוון שדיברתי עם יריב לוין ואני חושב שזו תהיה פשרה הוגנת. ה-100% ילך על-פי המימון הקודם, וה-80% הנוספים ילך על-פי המימון החדש. בסופו של דבר, באופן פרקטי, ה-100% הולך על הבחירות הקודמות, ה-80% הולך על הבחירות החדשות. בבחירות החדשות יש את המימון החדש, ואני מציע את זה בתור פשרה.

<עמי ברקוביץ:>
אתה יכול להסביר מה זה שונה מההצעה המקורית שלכם? הרי ה-100% חייב ללכת לפי הבחירות הישנות. 
<משה גפני:>
ההצעה הישנה שלנו זה 100% על הבחירות החדשות גם. ירדתי מזה. 
<דנה יפה:>
אבל זה לא תוספת של 80%. זה תוספת של 160%. 

<היו"ר מירי רגב:>
לא, של 80%.

<משה גפני:>
אתם יודעים מה, אתם יכולים ללכת ייקוב הדין את ההר. אני לא מחויב לממשלה בעניין של גובה המימון. 
<דנה יפה:>
נכון, אתה לא מחויב. 

<עמי ברקוביץ:>
בסדר, אתה לא מחויב לשום דבר.

<משה גפני:>
בסדר. אני מחויב לכל, עובדה שבישיבה הקודמת אמרו ועדת שרים, אני קיבלתי את מה שהיושבת-ראש בסופו של דבר הצביעה, אף על פי שעמדתה הייתה שונה, היא אמרה שצריך ללכת על 100% ו-100%. קיבלתי את העמדה הזאת והלכנו על-פי מה שאתם אמרתם, בניגוד לעמדת מבקר המדינה. 

אני מציע עכשיו פשרה על דבר שלגביו לא הייתה שום החלטה ושום הסכמה. על כל פנים, מבחינתי זו הטעיה, אני גם שוחחתי עם שר הפנים. שר הפנים מייצג את הממשלה בעניין הזה. 

<עמי ברקוביץ:>
לא. עמדת ועדת שרים מייצגת את הממשלה.

<משה גפני:>
בסדר, מה זה משנה. בסדר. אני מבקש ממך, גברתי היושבת-ראש, ללכת על הפשרה הזאת, כשהפשרה אומרת שמה שהיה בבחירות הקודמות זה היה עדיין על-פי המימון הקודם, שזה ה-100%, ילך על-פי המימון הישן; הבחירות החדשות שעליהן מדובר על 80%, ילך על-פי המימון החדש. אני מבקש על זה להצביע. 
<דוד אזולאי:>
מה הפער? 

<עמי ברקוביץ:>
נצטרך להחזיר את זה לוועדת שרים. 

<יוסי עדס:>
גם ה-80% זה כבר מעבר למה ששר הפנים הציע במליאה.
<היו"ר מירי רגב:>
נכון. 

<יוסי עדס:>
במליאה הוא דיבר על - -

<היו"ר מירי רגב:>
70%.

<יוסי עדס:>
- - 60%–70%, הוועדה הצביעה על 80%, שזה מעבר. זה כבר גידול מעבר לסכום שדובר עליו בוועדת שרים. 

<היו"ר מירי רגב:>
נכון. 

<דנה יפה:>
זה כאילו תוספת של 160%, בפועל, ולא 80%. 

<עמי ברקוביץ:>
צריך להחזיר את זה לוועדת שרים.

<היו"ר מירי רגב:>
חבר הכנסת גפני, אני מציעה לצאת להפסקה. נשב עם הממשלה לקבל החלטה, כי תראה – אין לי בעיה להצביע על ההצעה שלכם. אמרתי לכם כבר מראש, אני הייתי משנה את זה כבר בקריאה הראשונה. לא רציתם, הלכתי אתכם, אתך ועם יריב לוין. 
אבל, אתה צריך להבין שאם אנחנו מצביעים על ה-100% פלוס 80%, מעבר - כי כבר אמרנו מראש 80%, וגם לזה שר האוצר מתנגד, אבל אמרנו, את זה עוד איכשהו נצליח להחיל - אם נלך על ה-100% פלוס 80%, כמו שאני מבינה את עמדת הממשלה, הם ילכו לערר, זאת אומרת יביאו ערר לוועדת שרים, וזה תוקע את כל החוק הזה, החוק הזה לא יצליח להגיע ל-11 במארס.

<דוד אזולאי:>
אני חושב שההצעה של חבר הכנסת גפני - - -
<היו"ר מירי רגב:>
לא, ההצעה של חבר הכנסת גפני היא לא מתואמת עם הממשלה, גם ה-80% לא מתואם עם הממשלה, ואני הלכתי לקראת ב-80%. ה-180% זה אומר ליחידה – אם אתה מתייחס אליה מהיחידה הישנה, זה עוד 160% - והם לא יכולים לעמוד בזה. זה אומר עוד 160%.

<דוד אזולאי:>
מי קבע שזו עמדה חדשה של הממשלה?

<היו"ר מירי רגב:>
זה עמדה חדשה. 

<דוד אזולאי:>
לפי הצעת החוק, אני רואה את הדברים, כתוב שזה 80%. 

<עמי ברקוביץ:>
80% ממה? מהמימון המקורי. 

<דוד אזולאי:>
לא. זה לא מה שאני מבין בחוק.

<יוסי עדס:>
הנוסח שהוצג בוועדת שרים, גם הנוסח שעבר - - -

<עמי ברקוביץ:>
מה שהיה בבחירות הראשונות באותה רשות. 

<היו"ר מירי רגב:>
כתוב: 80% מסכום המימון האמור בסעיף קטן (א), שהיה בבחירות הראשונות באותה רשות מקומית. זה כתוב חד וחלק בסעיף 6 לחוק העיקרי.
<משה גפני:>
זאת ממש הטעיה.

<היו"ר מירי רגב:>
בסדר, יכול להיות. 

<משה גפני:>
מה את אומרת? לעשות הפסקה ולבוא אתם בדברים?

<היו"ר מירי רגב:>
אני אומרת דבר כזה. אנחנו חייבים לגמור את ההצבעה היום. בשעה 10:00 אנחנו מתחילים דיון חדש. יש כמה אופציות. היום אין לנו זמן להביא את זה להצבעה.

<דוד אזולאי:>
למה? אפשר להביא את זה היום לקריאה שנייה ושלישית במליאה. 

<היו"ר מירי רגב:>
אם נסיים את זה פה. 

<דוד אזולאי:>
אם גומרים את זה הבוקר אפשר להביא את זה.

<היו"ר מירי רגב:>
אז מתי אתה רוצה לגמור את זה, זאת השאלה.

<דוד אזולאי:>
עכשיו.

<היו"ר מירי רגב:>
אבל אני רוצה שהם יצאו להתייעצויות. 

<משה גפני:>
בבקשה.

<היו"ר מירי רגב:>
ומתי נבוא חזרה לוועדה?

<משה גפני:>
חמש דקות.

<היו"ר מירי רגב:>
אוקיי. אנחנו יוצאים עכשיו.

<משה גפני:>
מי מייצג את הממשלה? 

<היו"ר מירי רגב:>
בואו נשב אוצר, פנים ומשפטים. עכשיו השעה 09:35. בשעה 09:50 אנחנו חוזרים לפה להמשך דיון והצבעות. זמרת, בוא בבקשה, משפטים ואוצר. 
<(הישיבה נפסקה בשעה 09:35 ונתחדשה בשעה 09:47.)>
<היו"ר מירי רגב:>
חברים, חזרנו לדיון. אני מבקשת להקריא את הנוסח. 
<משה גפני:>
יש הסכמה אתם? 80% מקדמה. 

<קריאה:>
אין התנגדות. 

<משה גפני:>
אין התנגדות, ומה עוד? שזה בחירות אחרות, שלא יוציאו מדי הרבה כספים. תגיד אתה, שיפמן.

<משה שיפמן:>
שזה יהיה בחירות מנותקות מהבחירות הקודמות.

<היו"ר מירי רגב:>
שתי מערכות נפרדות. 

<משה שיפמן:>
לא שתי מערכות נפרדות. מערכת הבחירות בבית שמש התחילה באוקטובר, ומסתיימת עכשיו - - -

<היו"ר מירי רגב:>
הסתיימה בתאריך מסוים, והמערכת החדשה - - -

<קריאות:>
- - -

<יוסי ברון:>
זה לא מדויק כי בית-המשפט רק פסל את התוצאה. אין הגשת רשימות חדשה. 

<היו"ר מירי רגב:>
אפרופו, אתם צריכים לבוא בשבוע הבא לדיון אצלי – אם אתה עדיין לא יודע – על ספר הבוחרים הלא מזויף בבית שמש. אתם צריכים לבוא, כדאי שתבוא עם תשובות טובות. 

<משה שיפמן:>
מערכת הבחירות התחילה באוקטובר והיא תסתיים במארס – מערכת בחירות אחת שהיא מנותקת ממערכת הבחירות הארציות שהתקיימו באוקטובר.
<יהודה זמרת:>
לא יכולה להסתיים. מערכת הבחירות לא הסתיימה עד שלא יכריזו על הזוכים.

<משה שיפמן:>
היא תסתיים. היא תסתיים מתי שתסתיים. במארס.

<היו"ר מירי רגב:>
לא, בזה אני גם כן לא אתכם. איפה מבקר המדינה? אמרנו לו 09:50 והוא בדרך כלל מדייק, והתחלנו לפני, אפשר לקרוא לו? 

<קריאה:>
הנה הוא הגיע.

<היו"ר מירי רגב:>
איזה חיים ארוכים יהיו לך. אני רוצה להבין את המשמעות של מה שהוא אומר. בבקשה, היועץ המשפטי, ואני רוצה גם שהמבקר יתייחס לזה.

<גלעד קרן:>
משמעות ההצעה של חבר הכנסת גפני היא הגבלת ההוצאות של סיעות האם לעומת האפשרות שלהן בבחירות ארציות. סיעות האם, הגבלת ההוצאות שלהן היא באופן ארצי, ואם אנחנו נפריד את זה, הם יהיו יותר מוגבלים במקרים כאלה של בחירות חוזרות מאשר בבחירות כלליות. 

<היו"ר מירי רגב:>
הבנתי. מה אתה אומר, המבקר, על ההצעה הזאת? תקריא את ההצעה שוב, שיפמן. 

<משה שיפמן:>
תהיה מערכת בחירות שהתחילה באוקטובר והיא תסתיים במארס. 

<היו"ר מירי רגב:>
מה אתה אומר על זה?

<שמואל גולן:>
תקופה אחת. 

<גלעד קרן:>
תקופה זה ברור. הוא מציע להפריד מהבחירות הארציות מבחינת ההוצאות של סיעות האם. שסיעות האם, זה לא ייחשב בהוצאות הארציות שלהן, זה יחושב בנפרד רק לבחירות האלה.
<שמואל גולן:>
יש להם בעיה כי תקרת ההוצאות שלהם מחושבת בצורה אחרת, היא מחושבת במערכת הראשונה. מאחר שכביכול ניתקנו אותם עכשיו מהמערכת הראשונה, חיברנו אותה אומנם ביחד, אבל סיעות האם כבר לא מחוברות, אז רוצים לקבל תקרת הוצאות נפרדת. נכון? אני מבין, זה מה שאתם רוצים. 

<קריאה:>
כן.

<עמי ברקוביץ:>
תקרת ההוצאות היא רק לבחירות החדשות? שאלת הבהרה.

<היו"ר מירי רגב:>
המבקר, מה עמדתך בעניין ההצעה הזאת?

<שמואל גולן:>
אני חושב שמגיע להם תקרת הוצאות מיוחדת לעניין הזה כי בכל זאת, לא יכולים לחבר אותם למערכת שכבר נגמרה. 

<גלעד קרן:>
מחברים את זה בכל מקרה.

<יהודה זמרת:>
לא, הם רוצים להקטין. הם לא רוצים להגדיל. 
<קריאה:>
הם רוצים להקטין את ההוצאות שלהם. 

<קריאות:>
- - -

<היו"ר מירי רגב:>
אתה רוצה להקטין את התקרה?

<גלעד קרן:>
של סיעת האם. 

<משה גפני:>
לא, זה לא מקטין. זה מגדיל, אבל לא נכנס לבחירות הארציות, אחרת אנחנו - - -
<שמואל גולן:>
הם רוצים תקרת הוצאות נפרדת, להפריד אותה מתוך המערכת, זה הכול. אפשר לתת להם כמו תקרת הוצאות שנותנים לפי - - -
<עמי ברקוביץ:>
כשהוא נכנס לבחירות הראשונות הוא לא יודע שיהיו בחירות חוזרות. 

<גלעד קרן:>
נכון. זה בעיה.

<עמי ברקוביץ:>
אז איך הוא מנהל את זה? איך אתה יודע בשלב הבחירות הראשונות שיהיו בחירות חוזרות? 
<היו"ר מירי רגב:>
סליחה, מה אתה אומר?

<עמי ברקוביץ:>
אני שואל איך הוא יודע בשלב הבחירות המקוריות שיהיו בחירות חוזרות, והכול הולך על-פי - - -

<משה גפני:>
לא. רק על הבחירות החוזרות. 

<קריאות:>
- - -

<היו"ר מירי רגב:>
איך הוא יודע מראש שיהיו בחירות חוזרות? הוא לא יודע.

<משה שיפמן:>
זו שאלה כללית. בכל מערכת בחירות לרשויות המקומיות, אף אחד לא יודע מה תקרת ההוצאות שלו תהיה. סיעה עצמאית בכלל לא יודעת, זה דבר עלום.
<עמי ברקוביץ:>
אבל היא יודעת שזה ארצי ושזה לא פר רשות. 

<משה שיפמן:>
היא לא יודעת, זה פר תוצאות. 

<עמי ברקוביץ:>
אבל זה תקרת הוצאות ארצית, זה בכל הרשויות ביחד, זה לא ברשות, ופה אתה הולך לבנות את זה פר רשות. 

<משה גפני:>
וסיעה מקומית, מאיפה היא יודעת? 

<קריאה:>
זה שונה, אבל יש דין אחר.

<משה גפני:>
אבל מאיפה היא יודעת?

<עמי ברקוביץ:>
היא יודעת להעריך. 

<שמואל גולן:>
יש נוסחה לעניין הזה. יש נוסחה לסיעה עצמאית, לתקרת הוצאות.

<יריב לוין:>
אני רוצה אבל להבין. אם נוצר מצב שבדיעבד, בכלל תוצאות הבחירות, סיעת אם הוציאה את כל תקרת ההוצאות המותרת - - -

<עמי ברקוביץ:>
אבל התקרה תגדל בגלל ההסדר שמגדיל.

<יריב לוין:>
ואם היא חרגה, ההסדר יאפשר לה לכסות את החריגה על-ידי זה שהיא תייחס את התקרה הנוספת לשם ולא תוציא פה שקל? זה לא הגיוני.
<יהודה זמרת:>
ברגע שהמימון עלה, גם תקרת ההוצאות. 
<היו"ר מירי רגב:>
ברגע שהמימון עלה, גם תקרת ההוצאות עלתה?

<דנה יפה:>
כן. 

<משה גפני:>
ודאי. 

<יריב לוין:>
אין היגיון. הרי התוצאה תהיה שזה בעצם יהיה פתח כדי לכסות בעיה אחורה. זה לא נראה נכון.
<שמואל גולן:>
כדאי לעשות הפרדה. גם סיעות הבת יצטרכו לעבוד כמו הסיעות העצמאיות, לתת להן אותה תקרת הוצאות, להפריד אותן. 
<היו"ר מירי רגב:>
מהסיעה.

<שמואל גולן:>
מסיעת האם שלהן. זה הדבר הקל ביותר שצריך לעשות. 

<היו"ר מירי רגב:>
להפריד אותן מסיעת האם? 

<יריב לוין:>
כי אני אומר לך מה עלול לקרות. אם נניח יתברר בסוף שסיעת האם חרגה, התוצאה תהיה שאסור לה להוציא שקל בבחירות החוזרות כי היא כבר כבולה בהוצאות הקודמות. זה לא הגיוני. 

<שמואל גולן:>
מאחר שאנחנו נותנים תוספת, נותנים גם לעצמאיות וגם - - -

<משה גפני:>
משרד המשפטים, אתם מתנגדים?

<היו"ר מירי רגב:>
משרד המשפטים. זה נראה לי הגיוני. אני חושבת שזה הגיוני וזה נכון. זה נראה לי מקובל. 

<משה גפני:>
אוקיי. אפשר להצביע. 

<היו"ר מירי רגב:>
נא לקרוא את הנוסח, כפי שהגענו להסכמות. ממשלה, נא להקשיב.

<גלעד קרן:>
מכיוון שההסכמות התגבשו תוך כדי הישיבה, חלק מהדברים אנחנו ננסח בהמשך. אנחנו נציג את העקרונות שסיכמנו.


        "חוק הרשויות המקומיות (מימון בחירות) (תיקון מס' 11), התשע"ד–2014‏
	תיקון סעיף 1
	1.
	בחוק הרשויות המקומיות (מימון בחירות), התשנ"ג–1993‏ (להלן – החוק העיקרי), בסעיף 1 – 

	
	
	(1)
בהגדרה "הבחירות", אחרי "ולראש הרשות, לרבות" יבוא "בחירות חדשות,";

	
	
	(2)
בהגדרה "תקופת בחירות", בסופה יבוא "לעניין בחירות חדשות תכלול תקופת הבחירות גם את התקופה שמהיום שפסק הדין המורה על עריכת הבחירות החדשות היה לסופי עד יום הבחירות החדשות;";

	
	
	(3)
אחרי ההגדרה "בחירות חוזרות" יבוא:

	
	
	
	""בחירות חדשות" – בחירות לפי סעיף 73 לחוק הבחירות, לרבות כפי שהוחל בסעיף 7(ב) לחוק הבחירה הישירה;".

	תיקון סעיף 6
	2.
	בסעיף 6 לחוק העיקרי, אחרי סעיף קטן (ב) יבוא:

	
	
	"(ב1)
רשות מקומית שמתקיימות בה בחירות חדשות למועצה, ייווסף לסכום המימון לגביה סכום נוסף כלהלן: 

	
	
	
	(1)
התקיימו הבחירות החדשות בתוך שנה מיום הבחירות שבעקבותיהן הוחלט על קיום בחירות חדשות (בסעיף זה – הבחירות הראשונות), יהא הסכום הנוסף 65% מסכום המימון האמור בסעיף קטן (א) שהיה בבחירות הראשונות באותה רשות מקומית, על פי יחידת החישוב ביום הבחירות החדשות; התקיימו הבחירות החדשות באזור קלפי מסוים בלבד, יהא הסכום הנוסף 65% מסכום המימון האמור בסעיף קטן (א) לו התקיימו הבחירות הראשונות באותו אזור קלפי;"


<משה גפני:>
איפה כתוב ה-65%?
<גלעד קרן:>
אמרתי, הוספתי את זה. 

<היו"ר מירי רגב:>
65% מהבחירות החדשות. 

<גלעד קרן:>
על פי יחידת החישוב ביום הבחירות החדשות. 

<יהודה זמרת:>
יחידת המימון שהייתה תקפה במועד. 

<דוד אזולאי:>
גלעד, אתה עושה תיקון גם בחלק העליון?

<גלעד קרן:>
כן, אנחנו נתקן את הכול. 

<משה גפני:>
סליחה, לא ביום הבחירות החדשות. ביום ההחלטה על הבחירות החדשות. 

<היו"ר מירי רגב:>
מה זה משנה?

<יוסי עדס:>
צריך מועד קובע. 

<משה גפני:>
משנה. אני יודע מה פתאום הם יעשו עכשיו? 

<היו"ר מירי רגב:>
מה המועד הקובע?

<משה גפני:>
לא, לא, יום ההחלטה.

<היו"ר מירי רגב:>
אוקיי. מועד ההחלטה, אין לי בעיה. זה לא משנה. 

<יוסי עדס:>
צריך איזשהו מועד קובע. 

<יוסי ברון:>
ביום ששר הפנים קבע. 

<היו"ר מירי רגב:>
בסדר. 

<משה גפני:>
יום ששר הפנים קבע. 

<היו"ר מירי רגב:>
המועד ששר הפנים הכריז על בחירות חדשות. אוקיי. הלאה.
<גלעד קרן:>
	

	
	
	"(2)
התקיימו הבחירות החדשות למעלה משנה מיום הבחירות הראשונות, יהא הסכום הנוסף 100% מסכום המימון האמור בסעיף קטן (א) שהיה בבחירות הראשונות באותה רשות מקומית;" – אנחנו נוסיף פה שזה מיום שהשר הכריז על הבחירות החדשות – "התקיימו הבחירות החדשות באזור קלפי מסוים בלבד, יהא הסכום הנוסף 100% מסכום המימון האמור בסעיף קטן (א) לו התקיימו הבחירות הראשונות באותו אזור קלפי.

	
	
	(ב2)
רשות מקומית שמתקיימות בה בחירות חדשות לראש הרשות בלבד, יהיה סכום המימון לגביה כלהלן:

	
	
	
	(1)
התקיימו הבחירות החדשות בתוך שנה מיום הבחירות הראשונות, יהא סכום המימון 65% מסכום מימון הבחירות שהיה בבחירות הראשונות באותה רשות מקומית, על פי יחידת החישוב שהיתה ביום שהשר הכריז על בחירות חדשות; התקיימו הבחירות החדשות באזור קלפי מסוים בלבד, יהא סכום המימון 65% מסכום המימון לו התקיימו הבחירות הראשונות באותו אזור קלפי;

	
	
	
	(2)
התקיימו הבחירות החדשות למעלה משנה מיום הבחירות הראשונות, יהא סכום המימון שווה לסכום מימון הבחירות שהיה בבחירות הראשונות באותה רשות מקומית" – נוסיף כאן, על פי יחידת המימון החדשה - "התקיימו הבחירות החדשות באזור קלפי מסוים בלבד, יהא סכום המימון שווה לסכום המימון לו התקיימו הבחירות הראשונות באותו אזור קלפי."

	תיקון סעיף 7
	3.
	בסעיף 7 לחוק העיקרי – 

	
	
	(1)
בסעיף קטן (א2), אחרי "לראש רשות" יבוא "או בבחירות חדשות לראש רשות בלבד,"; 

	
	
	(2)
בסעיף קטן (ב)(1), בסופו יבוא "ובלבד שבית המשפט לא ציווה על עריכת בחירות חדשות;"; 

	
	
	(3)
בסעיף קטן (ג), אחרי "לראש רשות" יבוא "או בבחירות חדשות לראש רשות בלבד";

	
	
	(4)
אחרי סעיף קטן (ג) יבוא:

	
	
	
	"(ד)
התקיימו בחירות חדשות, יראו לעניין חוק זה את תוצאות הבחירות כתוצאות הבחירות החדשות בלבד." 



אני מוסיף פה תיקון לסעיף 10, בהתאם להסכמות: "בסעיף 10 לחוק העיקרי, אחרי סעיף קטן (ה) יבוא:" – זה לעניין המקדמות – "(ו) על אף האמור בסעיפים קטנים (א) עד (ג), לעניין בחירות חדשות יקראו את סעיפים קטנים (א) ו-(ג) כך שבמקום 60%, יקראו 80%."
בנוסף, אנחנו ננסח סעיף שההוצאות לעניין בחירות חדשות יהיו נפרדות ממערכת הבחירות הכללית שהייתה.
<היו"ר מירי רגב:>
מאה אחוז. עד כאן. האם לחברי הממשלה יש איזשהן הסתייגויות לפני ההצבעה? משרד מבקר המדינה, בבקשה תעירי את הערתך. 

<חנה רותם:>
שוב, זה סעיף שאנחנו לא שמענו עליו קודם כשדיברו פה על עניין המקדמות. על-פי החוק היום, מי שמבקש מקדמה, מבקש אותה לפני עריכת הבחירות הראשונות. 

<היו"ר מירי רגב:>
אבל יש בחירות חדשות. 

<חנה רותם:>
העליתם את הסכום מ-60% ל-80%, אבל פה נוצר מצב חדש. האם סיעות יוכלו לבקש מקדמות באמצע התהליך?
<גלעד קרן:>
ודאי. כן, הן יכולות לבקש עד חמישה ימים לפני הבחירות החדשות.

<חנה רותם:>
לפני הבחירות החדשות. 

<גלעד קרן:>
נכון, כי זה יום - - -

<חנה רותם:>
שוב, השאלה היא מה היום הקובע. 

<יהודה זמרת:>
אם צריך לעשות תיקון, נעשה. 

<היו"ר מירי רגב:>
היום הקובע הוא היום שהודיע שר הפנים על בחירות חוזרות, נקודה. זה היום הקובע, סיכמנו את זה. שנית, בבקשה, לגבי המקדמות, חמישה ימים – מה שאמרה פה נציגת המבקר.
<יהודה זמרת:>
אי-אפשר לפני, הבחירות עוד לא נפסלו בחמישה ימים - - - 

<קריאה:>
- - -

<היו"ר מירי רגב:>
אז עד חמישה ימים. 

<יהודה זמרת:>
חמישה ימים לפני מועד הבחירות החדשות.

<היו"ר מירי רגב:>
סליחה. אם היא שאלה, זה אומר שיש כאן אי הבנה, שזה ייכנס לחוק. בבקשה תנסח, תרשום את זה, שזה ייכנס לחוק. שאלת הבהרה נוספת? נציגת המבקר, ממשלה, אוצר, פנים, משפטים, המציעים. 
אוקיי. אני מביאה את זה להצבעה. המצביעים הם: אני, חבר הכנסת יריב לוין במקום חבר הכנסת משה פייגלין; חברת הכנסת רינה פרנקל, חבר הכנסת דוד אזולאי, חבר הכנסת גפני במקום חבר הכנסת אייכלר, חבר הכנסת חנא במקום חבר הכנסת דב חנין. חברת הכנסת תמר זנדברג, את מצביעה פה?
<תמר זנדברג:>
לא. 

<היו"ר מירי רגב:>
אוקיי. אני מביאה את זה להצבעה. היום זה יגיע למליאת הכנסת כדי שנוכל ב-11 בחודש לקיים את הבחירות החוזרות. 

מי בעד הצעת החוק כפי שהוקראה כרגע על-ידי היועץ המשפטי של הוועדה? מי בעד? 

<תמר זנדברג:>
אני גם בעד. 

<היו"ר מירי רגב:>
חברת הכנסת תמר זנדברג הצטרפה להצבעה.

הצבעה

בעד – פה אחד 
הצעת חוק הרשויות המקומיות (מימון בחירות) (תיקון מס' 11) (מימון בחירות חדשות), התשע"ד–2014, אושרה לקריאה שנייה ושלישית.
<היו"ר מירי רגב:>
כולם בעד, אין אף מתנגד, אין נמנע. בשעה טובה.

<משה גפני:>
אני מודה ליושבת-ראש הוועדה, למירי רגב, על המהירות, ותודה רבה.
<היו"ר מירי רגב:>
תודה רבה לכם. הישיבה נעולה. 

<הישיבה ננעלה בשעה 10:00.>
